khistorydata/jeongjo-sjw-relations huggingface dataset:
정조 0년
丙申五月初一日酉時。上御廬次。司僕提調入侍時。司僕提調徐命善。右副承旨申大升。假注書徐龍輔。記事官白光澤朴祐源。以次進伏訖。命善曰。湯劑持入乎。上曰。持入。可也。醫官方泰輿。奉進湯劑。上進御。命大升。讀國葬都監草記。上曰。輦輿例於登極後新造。而予則欲以先朝所御之輦輿。乘之。何如。命善曰。例當於三年後。別設都監。新造輦輿。而聖意旣如此。則亦甚好矣。上曰。然則發靷及返虞時。以外寺所藏肅廟輦輿。用之則好矣。命善曰。好矣。命書國葬都監草記批。上曰。兵判禮房承旨入侍。賤臣承命而出。與兵曹判書李徽之。左承旨洪國榮進伏。上曰。兵判方兼國葬都監。提調俄者草記。賜批答。而發靷及返虞時。當以肅廟所御輦輿用之。自初度習儀爲始。依此擧行。可也。命大升書傳敎曰。景慕宮移奉時輦輿。以常時所御者用之。轎子外寺所藏中東宮轎子取用。簾箔不必新造。藏置諸件中。不渝色件。推移用之。勿出朝報上曰。吏兵批守令及鎭將。合爲幾窠。命善曰。吏批窠守令。合經歷察訪。爲九窠矣。徽之曰。兵批窠。方有北虞候三陟營將兩窠。而亦有僉使別將等窠矣。命書傳敎曰。守令多窠。鎭將亦有窠。政官。牌招開政。命善曰。今朔爲始。當爲儲窠。而郡守以上窠。則京職可擬之人。每患苟艱。雖非啓請邑。限都政前。以限滿守令。勿苟純望。通融備擬。以爲次次遷轉之地。雖値口傳。亦爲一體擧行。已成近例。今亦依此爲之。何如。上曰。依爲之。出擧條命善徽之先退。命書傳敎曰。符信旣造。明日頒符。更申門禁之制事。分付騎省。命退。承史以次退出。
정조 0년
丙申五月初一日戌時。上御廬次。左承旨入侍時。左承旨洪國榮。假注書徐龍輔。記事官白光澤朴祐源。以次進伏訖。上曰。政事催促。吏兵判持望筒入侍。賤臣承命而出。與吏曹判書徐命善。兵曹判書李徽之。進伏。命國榮。讀政望。上落點。兵曹參知李商岳。追入進伏。上曰。參知。省墳而來乎。商岳曰。省墳矣。命退。諸臣以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐直。左副承旨徐有慶坐直。右副承旨申大升坐。同副承旨李商巖坐。注書尹翊東藥院直一員未差。假注書徐龍輔仕直。事變假注書安策別入直。
정조 0년
大殿惠慶宮中宮殿。朝哭後。政院玉堂口傳問安。答曰。知道。王大妃殿朝哭後。政院玉堂口傳問安。答曰。罔極。
정조 0년
洪國榮啓曰。山陵都監堂上尹東暹。依下敎來待矣。
정조 0년
申大升啓曰。假注書徐龍輔。事變假注書安策。時無職名。令該曹。依例付軍職。官帶常仕。何如。傳曰。允。
정조 0년
以備忘記。傳于申大升曰。贓吏趙曮。從當更處之意。已有下敎。而洪述海事。道臣査啓旣到。下王府照律稟處。至於元義孫。旣有公除後處分之敎。而伊後忘却。何可異同。亦令本道査啓。此乃懲貪不可忽之意也。
정조 0년
洪國榮啓曰。營造堂上鄭民始。有稟達事。來詣請對矣。
정조 0년
徐有慶。以禮曹言啓曰。傳曰。延福殿上冊寶時及移奉時。神輦服色。用吉用素當否。弘文館旣無可考之例云。令禮官。問議于時原任大臣。稟處事。命下矣。發遣本曹郞廳。問議于時原任大臣。則領議政金陽澤。左議政金尙喆。右議政鄭存謙。以爲臣等已於入侍。有所陳白。更無可獻議者云。領中樞府事金相福。以爲情勢惶懍。不敢獻議云。行判中樞府事韓翼謩。以爲病未獻議云。行判中樞府事李溵。以爲日昨筵中。伏奉聖敎。俄者嚴廬。又承下問。而臣未昧於典章。不敢創爲之說。退考先賢禮說。又無旁照之文。無以臆對。不勝惶愧云。時原任大臣之意如此。上裁。何如。傳曰。知道。
정조 0년
李秉鼎。以刑曹言啓曰。罪人載興諸子。令京兆考籍。又令各部。一一査出後擧行事。草記蒙允矣。卽接漢城府回移。則罪人載興。己卯式後。元無入籍之事。其子粹臣。只甲午式入籍於西部蓮池契云。西部牒呈內。載興子粹臣。居生於蓮池契。今二月賣家下往于龍仁本家云。而粹臣。曾經參奉。令義禁府擧行。其餘諸子有無。査問其京居奴子。則以爲粹臣外。又有二子居在龍仁云。而旣不載籍。則不可只憑其奴之言。而率爾擧行。令道臣。一一査出。依傳敎散配後。卽爲啓聞事。發關分付于該道道臣之意。敢啓。傳曰。知道。
정조 0년
又以義禁府言啓曰。因臺啓正法罪人載興諸子。亟施散配之典事。允下矣。載興子粹臣。慶尙道丹城縣散配。而以臺啓內辭意。具罪目依例發遣府羅將。押送配所。何如。傳曰。允。
정조 0년
又以刑曹言啓曰。因臺啓。正法罪人載興諸子。亟施散配之典事。命下矣。罪人載興諸子。令京城考出帳籍。又令各部。一一査出後。擧行之意。敢啓。傳曰。知道。
정조 0년
又以義禁府言啓曰。洪述海事。道臣査啓。旣到。下王府照律稟處事。命下矣。洪述海拿囚後。擧行之意。敢啓。傳曰。知道。
정조 0년
又以義禁府言啓曰。翰申父。年過六十。又是鄕曲愚氓。宜貸一律。大臣之意。亦然。減死定配。其他應坐。依例擧行事。命下矣。正法罪人翰申父文輔。咸鏡道富寧府減死定配。弟宅申。慶源府爲奴。妾阿只連伊。鍾城府爲婢。庶女勃旕德伊。會寧府爲婢。而依筵敎。竝令刑曹。押送于各其配所。何如。傳曰。允。
정조 0년
傳于徐有慶曰。徐完碩事。以狀聞條列觀之。不可拿處而止。去月二十九日。旣有拿命。則其間入來與否。知入。
정조 0년
執義李重馥。應敎鄭元始。副應敎李敬養。掌令尹長烈尹在醇。持平尹尙東。獻納李謙彬。校理金履正。副校理沈豊之。修撰嚴思晩啓曰。請文氏按律處斷事。又啓曰。請厚謙快正王法。其母依律處斷事。又啓曰。請礪山府竄配罪人洪麟漢。絶島安置事。答三司曰。不允。措辭見上
정조 0년
執義李重馥。掌令尹長烈尹在醇。持平尹尙東啓曰。請黑山島充軍罪人趙德昌。依律處斷事。又啓曰。請大靜縣爲奴罪人金壽賢。依律處斷事。又啓曰。請正法罪人載興諸子。竝施散配之典事。答曰。不允。措辭見上
정조 0년
獻納李謙彬啓曰。請充軍罪人趙德昌。依律處斷事。又啓曰。請具允明允鈺及㢞。竝遠竄事。又啓曰。請南海縣安置罪人具庠。更令王府。嚴鞫得情。快正王法事。又啓曰。請大靜縣爲奴罪人金壽賢。更令王府。拿鞫嚴問。依律處斷事。又啓曰。請前校理鄭義達。先改三司之職。亟施竝裔之典事。又啓曰。請正法罪人載興諸子。亟施散配之典事。又啓曰。新除授司諫成胤儉。時在忠淸道大興地。請斯速乘馹上來事。答曰。不允。下諭事。依啓。
정조 0년
副司直金漢耆疏曰。伏以。居諸易得。因山已卜。伏惟我殿下撫時號慕。益復罔極。仍伏念臣於將兵之任。豈有一分堪承之望。而日前新除。適下於親臨訊囚之際。他不暇顧。顚倒膺命。滿心悚恧。歷日靡已。今則事端已定。臣可以言私矣。蓋臣之向年一疏。畢露情實。披瀝肝血。乃蒙先大王曲察之恩。所帶緊任。倂許鐫免。五載之間。投置閒散。臣亦謹守拙規。屛去世慮。除非慶賀之班起居之禮。未嘗飄結纓綬。廁跡周行。此同朝之所共知也。至於是職。春間亦嘗一叨。伊時先大王。促臣入侍。面許恩遞。其全保之意。生成之仁。藹然於辭敎之間。臣親奉玉音。鏤諸心骨。至今追思。不覺血涕之被面也。今當一初之政。尋常除拜。一皆愼重。而獨於臣身。復降寵命。若是無難。臣誠倘怳踧踖。罔知所以置身也。臣雖至愚。亦有四維。今若冒膺於從前力辭之地。則是不免爲兩截人也。縱欲徒恃寵靈。因仍盤礡。其於一世之嗤點。何哉。玆敢疾聲仰籲於仁覆之天。伏乞聖上。察臣言之非出飾讓。亟命遞改臣將任。以卒先大王曲保之恩。不勝幸甚。答曰。省疏具悉。今予特授。卽先朝許免之意也。事面自別。休戚與同。今何過辭。疏中所引年前辭疏顚末。曾已熟知。不須言也。卽爲承候於慈殿。
정조 0년
丙申五月初二日卯時。上御廬次。禮房承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。刑曹參判。平安兵使入侍。賤臣龍輔。承命而出。與刑曹參判金用謙。平安兵使李國賢。進伏。上謂國賢曰。予聞崔東岳。在平安兵使之時。爲弊多端云。卿其下去之後。必勵精而圖治。事之大者。稟于朝廷。小者卿其自斷處決。懋哉懋哉。命國榮。讀宣諭訖。命國賢先退。上謂用謙曰。卿與故相爲幾寸。用謙曰。臣爲故相之姪矣。上曰。年方幾何。用謙曰。今方七十五歲矣。上曰。卿曾在桂坊時。有先生案修整之事乎。用謙曰。然矣。上曰。卿曹亦有式例冊子乎。用謙曰。式例冊子。只有一卷。而未得詳備矣。上曰。卿可能輯出其詳乎。用謙曰。臣於此等事。性頗有癖。故曾於待罪永禧殿參奉時。亦做出式例矣。今見本曹式例。甚不詳備。故亦欲一番增刪矣。上曰。符信今日頒布與否知入。賤臣承命而出。還奏曰。今方頒布云矣。命退。諸臣以次退出。
정조 0년
丙申五月初二日辰時。朝上食陪祭入侍時。同副承旨李商巖。假注書徐龍輔。記事官文采五朴祐源。都廳李秉模。以次陪進。上自廬次。詣殯殿中排設廳。視膳訖。上曰。行副司直金漢耆。朝上食後。王大妃殿承候事。分付。出榻敎上入自東挾門。內侍陳設。上出自東挾門。詣盥洗位。盥洗訖。就板位上俯哭。在位者皆哭。上止哭。詣尊所。內侍斟酌訖。上詣香案前。北向跪三上香。獻盞。上俯伏興。正箸。出自東挾門。復就板位。上俯伏哭。在位者皆哭。內侍進茶。上止哭。還廬次。命書傳敎曰。同副承旨。進詣山陵役處看審。仍爲奉審諸陵以來。上曰。他承旨入侍。賤臣承命而出。與左承旨洪國榮進伏。商巖先退。上曰。右副承旨。馳詣西五陵。奉審以來。出榻敎命書傳敎曰。山陵都監堂上尹東暹入侍。命退。承史以次退出。
정조 0년
丙申五月初二日辰時。上御興政堂。營造堂上入侍時。戶曹參議鄭民始。左承旨洪國榮。記事官尹翊東。記事官文采五。記事官朴祐源。以次進伏訖。上曰。御將。承候於王大妃殿乎。國榮曰。陳疏未承批矣。上命國榮。書行司直金漢耆上疏批答。又命書傳敎曰。差備所屬匠人。其令使役於奎章閣營造所。民始曰。營造都監郞廳。曾以戶曹正郞洪元燮。永禧殿令鄭東協啓下。而洪元燮。則分差奎章閣矣。日昨改建郞廳。又以洪元燮啓下。各處看檢。不能專意。事多掣肘。極爲可悶。改建郞廳之任。今姑減下。別堂旣有他郞廳。洪元燮則使之專管奎章閣工役。似好矣。上曰。依爲之。出擧條上曰。戶議留待。更爲入侍。而上注書。亦爲入侍。上命退。諸臣以次退出。
정조 0년
丙申五月初二日辰時。上御興政堂。承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。營造堂上入侍。賤臣承命而出。與營造堂上鄭民始進伏。上曰。役事。幾何爲之。民始曰。方開基治材。而材木中棟材太短。甚爲難處矣。上曰。短者續之無妨。命退。諸臣以次退出。
정조 0년
丙申五月初二日巳時。上御廬次。禮判入侍。戶曹參議追後入侍時。禮曹判書鄭尙淳。左承旨洪國榮。記事官尹翊東。記事官文采五。記事官朴祐源。以次進伏訖。上下問尙淳曰。景慕宮祭享節目。出草而持入乎。尙淳曰。草本持入矣。上曰。入之。尙淳曰。宮所朔望臘享祭享及園所冬至祭享。何以擧行乎。上曰。依例爲之。尙淳先退。上曰。營造堂上入侍。賤臣承命召入。戶曹參議鄭民始進伏。上命國榮。讀奏景慕宮祭享節目草本訖。上曰。備局堂上。座目持入。賤臣承命持入。上命退。諸臣以次退出。
정조 0년
丙申五月初二日未時。上御廬次。藥房副提調。持湯劑入侍。營造堂上。追後入侍時。副提調洪國榮。記事官尹翊東。記事官文采五。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上曰。王大妃殿進御蔘香散。今姑停止。出榻敎上曰。戶議。持懸板書入侍。賤臣承命召入戶曹參議鄭民始進伏。國榮曰。景慕宮永祐園祝文及樂章文。藝文館當製進。而有下敎然後。可以擧行矣。上命國榮書傳敎曰。景慕宮永祐園祝文與樂章文。明日大提學。牌招製進。國榮曰。刑曹判付有誤下者矣。上曰。持入。賤臣承命持入。民始先退。上命國榮書傳敎曰。翰申父年過六十。又是鄕曲愚氓。宜貸一律。大臣之意亦然。減死定配。其他應坐。依例擧行。又命書傳敎曰。推刷官法外之事。曾已申飭。而本官眼同。然後可無自主號令之弊。以此施行事。分付海西道臣。此道旣始之道。故不得已更送刷官。而自後式年。當有定式之事。竝須知悉。上曰。平安兵使李國賢。刑曹參判金用謙入侍。上曰。坐直承旨。與廳注書山陵都監堂上禮曹判書入侍。上命退。諸臣以次退出。
정조 0년
丙申五月初二日申時。夕上食陪祭入侍時。左副承旨徐有慶。假注書徐龍輔。記事官文采五朴祐源。都廳林得浩。以次陪進。上自廬次。詣殯殿中排設廳。視膳訖。入自東挾門。內侍陳設。上出自東挾門。詣盥洗位。盥洗訖。就板位。上俯伏哭。在位者皆哭。上止哭。詣尊所。內侍斟酌。上詣香案前。北向跪三上香。獻盞訖。上俯伏興。正箸。出自東挾門。復就板位。上俯伏哭。在位者皆哭。內侍進茶。上止哭。還廬次。諸臣以次退出。
정조 0년
丙申五月初二日酉時。上御廬次。奉審承旨入侍時。右副承旨申大升。同副承旨李商巖。假注書徐龍輔。記事官文采五朴祐源。以次進伏訖。大升曰。臣敬奉聖敎。馳詣西五陵。奉審陵上無頉。丁字閣無頉。碑閣無頉。守直無頉矣。商巖曰。臣敬奉聖敎。馳詣山陵。看審役處。則今方晝夜董役。徽陵齋室。當爲移建。而尙無禮曹之知委。故姑未擧行。而若臨時移建。則工役似甚窘急云矣。健元陵徽陵穆陵惠陵崇陵諸陵寢奉審。陵上丁字閣碑閣無頉。守直無頉。永祐園奉審。園上丁字閣無頉。而聞守奉官所言。永祐園前路。不可不回移云矣。上曰。楊州牧使永祐園守奉官。明日入侍。出榻敎上曰。他承旨入侍。賤臣承命而出。與左副承旨徐有慶。進伏。命書傳敎曰。徽陵齋室移建事。今聞奉審承旨所奏。工役斯急。而以其無禮曹分付。不卽擧行云。卽爲移建事。自禮曹。分付。大升商巖。先退。上曰。禮房承旨入侍。賤臣承命而出。與左承旨洪國榮進伏。命書傳敎曰。在外玉堂中。時在任所者。自當上來。元在外人許遞。又命書傳敎曰。副司果李秉模。爲副修撰。待開門牌招謝恩。命有慶先退。上曰。明日楊州牧使入侍。置之。出榻敎上曰。書陰記竹淸紙。明日楨幹以入。寫字官今姑退去。明日待令事。分付。命書傳敎曰。知製敎李秉模。明朝牌招。製進祝文。命退。承史以次退出。
정조 0년
丙申五月初二日酉時。上御廬次。山陵都監堂上。禮曹判書入侍時。山陵都監堂上尹東暹。禮曹判書鄭尙淳。左副承旨徐有慶。假注書徐龍輔。記事官文采五。記事官朴祐源。以次進伏訖。上謂東暹曰。陵役。方幾何爲之。東暹曰。方開基治石矣。上曰。卿善解篆字。山陵碑石前面。卿其書進。東暹曰。臣不能善書篆字。而聖敎如此。謹當書進矣。命東暹先退。尙淳曰。取考庚子甲辰丁丑謄錄。則梓宮結裹時。有結裹後別奠。而補編儀註中。初不載錄。雖未知緣何不爲擧論。而旣有從前已行之例。則事當依補編朔望俗節。別奠儀。設行於結裹後矣。敢稟。上曰。依補編爲之。可也。出擧條尙淳曰。補編朝祖儀中。大祝捧神帛函。安於輦。梓宮至外殿。安於榻上。其註曰。若無外殿。則略擧梓宮上下云。無論外殿有無。梓宮奉詣節次。今雖不爲磨鍊。而梓宮略爲移動一節。當依小註擧行乎。敢稟。上曰。依爲之。出擧條尙淳曰。前後國恤謄錄。俱有內哭臨廳。而今番則姑未承下敎。不得擧行。何以爲之乎。敢稟。上曰。以右文閣爲之。出擧條尙淳曰。延福殿移奉後。朔望及五享俗節。祭禮祭物祭官等節。當依孝明殿例擧行。而其中祭物。則徽寧殿五享祭。進肉膳。俗節則。因先朝下敎。用素膳矣。自下不敢擅便磨鍊。何以爲之乎。敢稟。上曰。依徽寧殿例爲之。出擧條尙淳曰。來頭發靷時。各項祭奠。今方磨鍊。而取考五禮儀及喪禮補編。則自下山陵奠。而自有國恤謄錄。曾無下山陵奠設行之文。未知當設於何時。而旣是典禮所在。則事當磨鍊擧行矣。敢稟。上曰。問于摠護使稟處。出擧條尙淳曰。補編中雖載朝祖儀。而從前未嘗行之。故習儀及差備官等節。曾無節目磨鍊之事。今番則就其儀註中。參酌磨鍊擧行。何如。上曰。依爲之。出擧條命退。諸臣以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐直。左副承旨徐有慶坐。右副承旨申大升坐。同副承旨李商巖坐直。注書一員未差尹翊東藥院直。假注書徐龍輔仕直。事變假注書安策別入直。
정조 0년
上在景熙宮泰寧殿南行閣廬次。
정조 0년
大殿惠慶宮中宮殿。朝哭後。政院玉堂口傳問安。答曰。知道。
정조 0년
李秉鼎啓曰。同副承旨李商巖。今日病不仕進。卽爲牌招。何如。傳曰。允。
정조 0년
傳于申大升曰。贓吏絞法。不行於監司貪吏。而只行於守令貪吏乎。知入。
정조 0년
傳于洪國榮曰。明日加漆時刻。朝上食後。如有可合之時。以此定入。
정조 0년
李商巖。以禮曹言啓曰。明日加漆時刻。朝上食後。如有可合之時。以此定入事。命下矣。卽令日官推擇。則辰時爲吉云。以此時擧行。何如。傳曰。允。
정조 0년
洪國榮。以國葬都監郞廳。以摠護使意啓曰。表石親書事。下敎矣。前後面草圖書。令書寫官副司果李秉模。書出以入之意。敢啓。傳曰。知道。
정조 0년
李商巖。以追崇都監郞廳。以都提調意啓曰。眞宗大王金寶篆文。令書寫官議政府右參贊尹東暹。書出正副二本以入。仰備睿覽裁擇之意。敢啓。傳曰。知道。
정조 0년
又以上謚都監郞廳。以都提調意啓曰。莊獻世子。玉印篆文。令書寫官錦城尉朴明源。書出正副本以入。仰備睿覽裁擇之意。敢啓。傳曰。知道。
정조 0년
徐有慶。以戶曹言啓曰。禮曹啓下關內。大行大王殿陵所。三年內。朝夕上食晝茶禮所用。炭燒木及各樣菜物。依前例令戶曹。磨鍊擧行事。據取考前例。則陵所三年內所用柴炭菜物。自本曹磨鍊啓下後。分付京畿。分定各邑矣。己亥年。始因大臣陳達。除出江都米三千石。劃給宣惠廳。給價進排。甲寅以後。宣惠廳。或以賑廳米。啓稟給價。或以賑廳常平江都米啓下取用。或自宣惠廳。直爲給價。或以宣惠廳及米布所在衙門。自本廳。啓稟給價矣。今此三年內。朝夕上食晝茶禮所用炭燒木及各樣菜物。亦令宣惠廳。從便給價司圃署。奉常寺貢人及下人等處。分給一款。依例擧行。而柴炭菜蔬等物價米。依定奪。一從丁丑年例磨鍊。別單書入之意。敢啓。傳曰。知道。
정조 0년
李秉鼎。以刑曹言啓曰。因義禁府啓辭。正法罪人翰申父文輶。咸鏡道富寧府。減死定配。弟宅申。慶源府爲奴。妾阿只連伊。鍾城府爲婢。庶女勃旕德伊。會寧府爲婢。竝令刑曹。押送事。命下矣。罪人文輶。時在京畿廣州地。令本道。卽爲押送事。發關分付。罪人宅申阿只連伊勃旕德伊等。竝卽押送配所之意。敢啓。傳曰。知道。
정조 0년
又以義禁府言啓曰。罪人洪述海。照律公事判付內。特爲參酌減死。以次律杖配事。啓下矣。洪述海減死。以本照律中次律。決杖一百後。咸鏡道鏡城府。流三千里定配。而以判付內辭意。具罪目。依例發遣府書吏。押送配所之意。敢啓。傳曰。知道。
정조 0년
洪國榮。以兵曹言啓曰。北部居趙鎭寬。自興化西挾門入來。鳴申聞鼓。依定式。下該曹推問。而係是朝官。令攸司稟處。何如。傳曰。允。判堂以長生提調進參。令次堂。待明朝。捧供以聞。
정조 0년
吏曹參議李在簡疏曰。伏以臣之積犯違逋。迷不知變。是豈臣樂爲而然哉。誠以情勢之末由冒進。廉防之不可放倒也。噫。身爲銓官。潛囑下吏。瞞過判堂。混入草記。是何等罪也。是何等人也。以此見疑於人。猶是難洗之羞。而況臣所遭。乃出於僚寀之間。其所把持而凌籍之者。殆無餘地。有非尋常規評之比。受困於同僚。旣如此。而揚揚復廁於僨敗之地。得不有靦面目乎。傷弓之鳥。見曲木而猶驚。若使之見眞弓。則必將高飛遠擧而不敢近。臣於見職。猶鳥之弓也。必遞之義。不啻參前而倚衡。今若諉以時月之稍久。而晏然行公。則眞所謂不識世間羞恥事者也。臣豈忍爲是哉。臣伏覩近日絲綸之間。深軫名節之隳壞。大哉之言。有足以聳動臣隣。搢紳大夫。莫不欲淬勵洗濯。仰承新化之萬一。縱臣弁髦廉隅。强欲彈冠。抑恐有違於飭勵之聖意。其爲關世道而羞朝廷。非細故也。是豈但爲一身之去就而已哉。方今舊制旣復。揀選至嚴。臣是何人。首膺是任。不稱之愧。比昔益切。而亦有所不暇論耳。居諸迅邁。朔奠在明。而職名靡身。無路進參。縮伏累日。益增惶悶。玆敢不避瀆擾之誅。冒陳肝膈之懇。伏乞聖慈。天地父母。諒臣情之不可强迫。察銓任之不可虛靡。亟令遞臣之職。勘臣之罪。以肅朝綱。以安賤分。不勝幸甚。答曰。省疏具悉。往事何過撕捱。且今新除。乃是新通。爾其勿辭察職。
정조 0년
大司憲金載順疏曰。伏以臣猥陳由中之懇。特蒙體下之眷。許以鞶遞。恩批鄭重。以公則奔哭殯殿。微誠可遂。以私則將歸病母。至情獲伸。仰戴洪私。圖報無地。忽於此際。伏奉長憲新除。如臣無似。何以得此。且惶且感。莫省攸措。顧今亂孼滋多。懲討方嚴。三司之臣。正宜沫血剖心。積誠虔籲。冀回天聽而後已。此時此任。決非在遠之臣。所可一日虛帶者。伏乞聖明。俯垂諒察。亟命遞改。以幸公私焉。嗚呼。近日群凶之罪。可勝誅哉。惟彼文氏。敢以一宮人。締交逆臣。潛懷不逞之心。肆行危逼之計。暗地禍機。醞釀積久。貫盈罪惡。今已畢露。此實國人之所共讎。王法之所必誅。尙魯聖國。旣施孥籍之典。則爲此兩賊之窩主者。其安可一刻容息。晏然自在乎。安置私第。未免失之太寬。厚謙母子之負犯。卽從古史牒以來所未有之極惡大憝也。迹其平生所爲。一毛一髮。無非覆載難容者。宗社之憂。固非一日。神人之憤。積有年所。而最其陰懷凶圖。不滿代聽。包藏禍心。恣行胸臆。滔天之罪。人人可得而誅。前後諸臣之箚啓。論列無餘。彰著難掩。凡有血氣者。孰不腐心切齒。誓不共生。而天網太恢。顯戮不加。此豈天討五用之義哉。厚謙之快正王法。其母之依律處斷。斷不可已也。噫。彼洪麟漢。猾性難化。稔惡旣多。濟以猜暴。全無顧忌。締結厚謙。敢蓄叵測之心。沮戲聽政。顯有爭抗之意。情節綻露。在法罔赦。若其賣權怙勢。貪榮嗜利之習。在渠猶屬薄物細故耳。近地薄竄。不足以少懲其罪之萬一。加律之請。烏可已乎。當此合辭方張。臣適跡滯遐外。未免同聲。沐浴之義。不容少緩。玆敢瀝血陳章。此而不得請。則王綱無以振矣。人彝從此泯矣。淹以時日。兪音尙靳。群情愈激。國體有損。惟願聖上。廓揮乾斷。夬允三司之請。使王法亟正。輿憤少洩。不勝幸甚。答曰。省疏具悉。所陳臺體則然。其所靳允。予意有在。卿其勿辭。上來察職。
정조 0년
大司諫宋翼彦疏曰。伏以臣受恩如天。身非已有。見職冒膺。只爲叩謝之計。數條疏論。聊酬一日之責。而引避則未能爭執。牌召則不敢違逋。非不知淸朝臺體。緣臣墜壞。而區區寸忱。庶幾鑑燭。方擬悉暴衷懇。仰冀卸免。此際臣本生母。方在臣父松營任所。而宿病猝添。症勢危劇。急伻踵至。促臣歸視。臣自聞此報。心神飛越。按住不得。玆敢投進短章。徑尋鄕路。伏乞聖慈。諒臣職事之難任。察臣情理之甚迫。亟賜鐫改。俾便救護。仍治臣擅行之罪。以肅朝綱。千萬幸甚。答曰。省疏具悉。爾其勿辭。往護焉。
정조 0년
丙申五月初三日。記事官姜彙鈺。義禁府啓目罪人洪述海段。黃海監司査啓內。勅需錢貸下一萬四千七百五十兩。各庫貸下一萬三千六百十四兩。勅庫銀貸下六千一百五十兩。貿米餘利錢四千四百兩。賣銀取利錢兩一千五十兩。乙未耗條折租一千五百七十石零內。一千三百六十石作錢二千四十一兩。昨年賑穀留庫租。盡數加分捧耗九百五十五石內。八百七十石作錢一千二百十一兩是遣。五百二十七石。營穀貸用代充報安樂鄕人禮錢屬公四百兩。觀風閣修改時。斫取長山松木二百六十株。而畢竟餘數區處。則又爲運致京江罪。依律典。斬待時施行事。傳曰。法者制治之具也。可以以之而不可以容之者也。況旀懲貪之法。國家之紀綱係焉。生民之休戚存焉。雖以人主之尊。操威福之柄是良置。有不可低仰是去等。至於述海。身爲方伯。所犯贓汚。不但在法罔赦而已行査之後。其所現發。幾至萬金。而又況所坐不止一二不法兺不諭。予則曰。王法行於孱蔭冷武。不行於按道之方伯。故紀綱之掃地。民生之盡劉。職此之由也。論以法律。朝廷不知則已。旣已知之。又已査之。雖欲傅生。奈王府之關石何哉。抑又贓汚之典。廢却久矣。人不畏法。莫挽近若也。其在重典之道。一罪之發。尙不可逭也。況此述海耳亦。冒犯當死之數罪。其可幸逭乎。入侍時惟允之奏。可見爲予之誠。不愧古人停筆覆難之義。予之轉圜者。非欲低法也。果然近世以來。監司守令之恣行不法。略無顧忌。畢竟此輩。皆不抵法矣。述海之前。或不無倖免之人。則述海之論以死罪。似不稱停是遣。趙曮之犯贓。累倍述海。元義孫。亦令行査。果有所犯。則亦不可容貸。然則死囚至三人之多。渠輩雖無狀。俱是世臣之裔是置。此不可不審恤處是旀。贓法非不嚴矣。循常亦且久矣。事在申禁之前。雖或屬於宥旨前事。不害爲原情之端。特爲參酌。述海減死。以次律杖配爲良如敎。
정조 0년
丙申五月初三日卯時。上御廬次。左承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。永祐園守奉官如來待。入侍。賤臣龍輔。承命而出。與永祐園守奉官柳曾養進伏。上曰。永祐園前路。何以則爲好耶。曾養曰。似不可不回移矣。上曰。將由何處而回移乎。曾養曰。由馬場回移則似好矣。上曰。人力能多入乎。曾養曰。由馬場以來。地形平坦。人力不必多入矣。上曰。然則與楊州牧使。相議看審形地。可也。命曾養先退。上曰。大提學李徽之。判義禁鄭弘淳。知製敎李秉模入侍。出榻敎賤臣承命而出。與知製敎李秉模進伏。大提學及判義禁。未及來待之意。仰奏。上謂秉模曰。祝文製來乎。秉模曰。未及正書矣。命退。諸臣以次退出。
정조 0년
丙申五月初三日辰時。朝上食入侍時。右副承旨申大升。假注書徐龍輔。記事官文采五朴祐源。都廳李秉模。以次陪進。上自廬次。詣殯殿中排設廳。視膳訖。入自東挾門。內侍陳設。上出自東挾門。詣盥洗位盥洗訖。就板位上。俯伏哭。在位者皆哭。上止哭。詣尊所。內侍斟酌。上詣香案前。北向跪三上香。獻酌訖。上俯伏興。正箸。出自東挾門。復就板位。上俯伏哭。在位者皆哭。內侍進茶。上止哭。還廬次。諸臣以次退出。
정조 0년
丙申五月初三日巳時。上御廬次。左承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。判義禁大提學入侍。賤臣龍輔。承命而出。與判義禁鄭弘淳。大提學李徽之進伏。上謂徽之曰。樂章文製來乎。徽之進所製樂章文。命國榮讀之。上曰。樂章文果是善製矣。上謂弘淳曰。洪述海事。何其輕處也。弘淳曰。臣豈敢低仰國法。而但忙急照律。故果爲失錯矣。上曰。述海之罪。決不可赦。予豈欲創出古無之法哉。但律文昭然明白。今此新政之初。予豈敢低仰國法。卿豈敢低仰國法乎。弘淳曰。當初議律。臣實有不審之罪矣。上曰。卿以爲述海之罪幾件耶。弘淳曰。三件罪矣。上曰。然則一件罪。猶不可赦。況兼此三者乎。若不殺洪述海趙曮輩則將無以懲勵來頭矣。向來朴奎壽輩。雖日殺百奎壽。不足以懲勵。故姑爲酌處。而近來貪汚之習肆行。至於洪述海趙曮而極矣。贓汚之律。必也先施於監司。然後可以懲勵其餘矣。國榮曰。臣有區區所見。敢此仰達矣。述海之罪。論以國法。固不可赦。而但殺人至重。今當一初之政。殊非好事。且近來贓汚之律。廢之久矣。今此處分。卽殿下卽位後初令也。述海犯贓。在於殿下卽位之前。付之令前。不害爲寬典。臣則與述海。素有私嫌。今臣此言。非敢一毫爲述海地也。惟殿下念哉。上謂徽之曰。何如。徽之對曰。以法論之。則述海之罪。固不可赦。而承宣所奏付之令前之言。實爲好矣。國榮曰。近來貪汚之習。殆無人不犯。今若於述海斷之以法。則何人可得而生乎。徽之曰。承宣所奏之言。果爲切實矣。上曰。今此承宣及卿之所奏如是。卿輩豈不欲導予以善。而但若不於述海明施典刑。無以懲日後矣。國榮曰。此則付之令前。特爲減死。自今日爲始。若有更犯者。斷不要貸。亦未晩矣。上曰。判禁。第擬律以入。弘淳曰。今適入侍。敢此仰達矣。日前以殯殿內人蔘䓀菜蔬。依壬申定例及丁丑前例。擧行事。仰稟。而有上下元數及直下處所。知奏之敎矣。米則以日數磨鍊之故。出入於三百石之內外。而輸送於內需司。卽其前例云故。敢稟。上曰。只殯殿內人八十人擧行。可也。出擧條弘淳徽之先退。上曰。他承旨入侍。賤臣承命而出。與右副承旨申大升進伏。國榮先退。命大升。讀禁府草記訖。命書判付。命退。承史以次退出。
정조 0년
丙申五月初三日未時。上御廬次。藥房副提調。持湯劑入侍時。副提調洪國榮。記事官尹翊東。記事官文采五。記事官朴祐源。醫官方泰輿。以次進伏訖。國榮。請進湯劑。上進御訖。泰輿先退。上親書元陵表石前面。上曰。右副承旨。與禮判入侍。賤臣承命出傳。上命退。諸臣以次退出。
정조 0년
丙申五月初三日未時。上御廬次。左副承旨入侍時。左副承旨徐有慶。假注書徐龍輔。記事官文采五。記事官朴祐源。以次進伏訖。上曰。承宣聞左承旨所奏之事乎。有慶曰。聞之。眞所謂以德報怨矣。上曰。其所奏。必非私義也。有慶曰。然矣。上曰。予之所書元陵碑銘。見之乎。有慶曰。見之矣。上曰。書法極難矣。有慶曰。何用書法爲。惟殿下。益加勉旃於正學工夫焉。上曰。大提學所製玉冊文。如已正書。入之。命退。承史以次退出。
정조 0년
丙申五月初三日申時。上詣殯殿。夕上食行禮時。上具祭服。詣內廬次。左副承旨徐有慶。記事官尹翊東。記事官文采五。記事官朴祐源。殯殿都廳李秉模。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。就板位。西向立待正時入。上跪伏哭。諸臣俯伏板位左。北向哭。上止哭。俯伏興。詣罇所西向立。親審斟盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣板位。俯伏哭。諸臣隨哭。上止哭。俯伏興。詣床卓前。親行進茶訖。還詣廬次。上曰。都監堂上金漢耆。夕上食後。王大妃殿承候。諸臣以次退出。
정조 0년
丙申五月初三日戌時。上御廬次。左承旨入侍時。左承旨洪國榮。假注書徐龍輔。記事官文采五。記事官朴祐源。以次進伏訖。上曰。模寫之役。何以爲之耶。國榮曰。未及畢模矣。命書傳敎曰。行狀如有大國犯諱字。不必更爲上送。正使看瀋改後。狀聞事。下諭于正使。命讀趙鎭寬擊鼓草記。命書傳敎曰。在外臺諫。竝許遞。命退。承史以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐。左副承旨徐有慶奉命在外。右副承旨申大升坐直。同副承旨李商巖坐直。注書一員未差尹翊東藥院直。假注書徐龍輔仕直。事變假注書安策別入直。
정조 0년
藥房提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。大殿惠慶宮中宮殿。朝哭後。政院王堂口傳問安。答曰。知道。王大妃殿。朝哭後。政院玉堂口傳問安。答曰。罔極。惠慶宮中宮殿。藥房口傳問安。答曰。知道。王大妃殿。藥房口傳問安。答曰。罔極。加漆後。大殿惠慶宮中宮殿。政院玉堂藥房口傳問安。答曰。知道。王大妃殿。政院玉堂藥房口傳問安。答曰。罔極。大殿。朝廷二品以上六曹堂上兩司長官宗班單子問安。答曰。知道。王大妃殿。朝廷二品以上六曹堂上兩司長官宗班口傳問安。答曰。罔極。中宮殿。朝廷二品以上六曹堂上兩司長關宗辨口傳問安。答曰。知道。
정조 0년
傳于洪國榮曰。戶曹參議入侍。
정조 0년
備忘記。贓者之死。卽法也。未聞以此爲新法之歸。昨日處分。實寓右相所奏昧爽以前之意也。其若不然。萬兩之贓。能不死乎。近來朝綱解弛。廟堂之上。不念法紀之重。徒知自全之計。雖以俄者左相所奏創開云云之說言之。得無近於開荆棘七十年之語乎。朱夫子所謂舜流四凶。爲皐陶者。亦不念反爾之戒。何耶者。政謂今日準備語也。
정조 0년
以尙衣提調李福源。再牌不進。推考傳旨。傳于李商巖曰。更爲牌招。
정조 0년
傳于申大升曰。別軍職衣次。下敎已經屢日。尙不擧行。內需司當該書員。令攸司科治。
정조 0년
傳于李商巖曰。承旨與大臣。便殿入侍。
정조 0년
傳于洪國榮曰。兩輪轎子獨輪轎子藍輿轎子。卽位後例爲造入。而甲辰年所造。所當依前用之。而傷破難用。其令尙衣完。竝改造以入。見樣。問于中使。
정조 0년
傳于李商巖曰。都監郞廳。只汰都監。郞廳勿汰本職。
정조 0년
傳于李商巖曰。安山郡守代。口傳差出。
정조 0년
申大升啓曰。大臣胥命金吾。則都事來告本院。例也。而今日左議政金尙喆。待命去就。終不來告。誠極駭然。當該都事。所當論罪。而本院請推之外。無他可施之罰。何以爲之。敢稟。傳于申大升曰。下都事于府處之。
정조 0년
吏曹口傳政事。以茂林君塘。海溪君。安春君。爲司饔提調。李禹圭爲安山郡守。
정조 0년
李商巖。以上謚都監郞廳都提調意啓曰。景慕宮移奉時。輦輿。以常時所御者用之。轎子。外寺所藏中。取用事。命下矣。或有修補處。預爲陪來奉審之意。敢啓。傳曰。知道。
정조 0년
又以追崇都監郞廳都提調意啓曰。延福殿移奉時。輦輿玉轎。以大行大王返虞時輦輿玉轎。仍爲用之事。命下矣。依下敎陪來。而孝純王后輦輿。一體預爲陪來都監之意。敢啓。傳曰。知道。
정조 0년
又以追崇都監郞廳都提調意啓曰。眞宗大王孝純王后改造主造成處所。以咸一齋爲之事。命下矣。造主所監造官。以大行大王虞主所監造官奉常寺奉事全佐天。仍爲兼察之意。敢啓。傳曰。知道。
정조 0년
李秉鼎。以兵曹言啓曰。依傳敎。武藝別監行首金貴善。掌務別監韓弼良等。各決棍十度之意。敢啓。傳曰。知道。
정조 0년
又以義禁府言啓曰。因兵曹啓辭。趙鎭寬。令次堂。待明朝捧供以聞事。命下矣。趙鎭寬。今方待命於本府。卽爲拿囚之意。敢啓。傳曰。知道。
정조 0년
有政。吏批。行判書徐命善進。參判尹得養病。參議李在簡未肅拜。左承旨洪國榮進。以趙德成爲大司憲。林鼎遠爲大司諫。李迪輔爲司諫。金斗象爲正言。朴在源爲持平。姜爲正言。朴盛源爲敦寧都正。朴聖鉉爲兵曹佐郞。徐有龍爲刑曹正郞。李煥爲工曹佐郞。李耉永爲敦寧判官。金載華爲尙衣主簿。鄭存玉爲平昌郡守。吳泰讓爲果川縣監。閔是祥爲司饔奉事。兼春秋單金鳳顯。校書著作單孫處仁。書題單鄭尙僑。歙谷縣令沈逵。仍任事承傳。
정조 0년
兵批。判書李徽之病。參判魚錫定病。參議李得臣病。參知李商岳入直進。左承旨洪國榮進。護軍成胤檢。司直金載順宋翼彦李命植李養鼎李宜老趙洪樂任洪樂信朴起采李敬玉李萬育李邦榮姜趾煥李文源鄭景仁姜世晃尹光昇。司果李魯述金致信姜忱。司正徐龍輔安策。
정조 0년
丙申五月初四日。記事官姜彙鈺。刑曹啓目內。需司書員白祥暻。身爲當該書員。別軍職衣次下敎。已經屢日。尙不擧行。罪旣已遲晩。考律科罪。何如。傳曰。非是故犯。斟酌照律爲良如敎。
정조 0년
丙申五月初四日卯時。上御廬次。藥房入診入侍時。提調徐命善。副提調洪國榮。記事官尹翊東。記事官文采五。記事官朴祐源。醫官方泰輿慶絢吳道炯徐命緯。以次進伏訖。命善曰。聖體。何如。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。命善曰。新除授平昌郡守沈逵。與本曹佐郞沈。有從兄弟應避之嫌。而臣矇不覺察。首擬蒙點。臣惶恐待罪。而平昌郡守沈逵。改差。何如。上曰。卿則勿待罪。沈逵仍任本職。可也。出擧條命善泰輿等先退。國榮曰。尙衣院一提調。出去山陵。二提調有情勢。副提調在外。明日端午進上封進之時。無路推移。合有變通之道矣。上曰。李福源。申飭則行公乎。國榮曰。同遭人言。而左相已出仕。鄭昌順亦奉命。李福源亦申飭。然後可出決末矣。上命國榮。書傳敎曰。尙衣一副提調皆在外。二提調李福源牌招。其令封進端午進上。上曰。提調入侍。賤臣承命召入。藥房提調徐命善進伏。上曰。卿見予所書乎。命善曰。伏見矣。上命命善。書進登賢門。又命國榮。書進魚水門。仍賜御筆仁和二字於命善。上命退。諸臣以次退出。
정조 0년
丙申五月初四日申時。上御廬次。藥房副提調。持湯劑入侍時。副提調洪國榮。記事官尹翊東。記事官文采五。記事官朴祐源。醫官方泰輿。以次進伏訖。國榮請進湯劑。上進御訖。泰輿先退。上曰。戶曹參議入侍。賤臣承命。召入戶曹參議鄭民始進伏上命國榮。書傳敎曰。政事當日爲之。又命書傳敎曰。庭請不參卿宰。旣已敍用。陪祭在明。其時堂上削職人。竝給牒敍用。玉堂兩司罷職人。竝敍用。又命書傳敎曰。不可異同。司饔院漁箭監提官汰去。上命退。諸臣以次退出。
정조 0년
丙申五月初四日戌時。上御廬次。左承旨入侍時。左承旨洪國榮。假注書徐龍輔。記事官文采五。記事官朴祐源。以次進伏訖。上曰。醫官一員入侍。賤臣龍輔。承命而出。與醫官徐命緯進伏。上曰。近來小若失時。則腹部有微痛之漸。此是何症。命緯曰。大體則癖積。而兼以膽滯。故致有此症矣。若於香橘茶。加山査肉二錢。進御則似好矣。上曰。勿爲喧擾。從容煎入。可也。命緯承命而出。上曰。香橘茶。如已煎。持入。賤臣承命而出。與醫官方泰輿。奉香橘茶進前。上進御。諸臣以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐直。左副承旨徐有慶奉命在外。右副承旨申大升坐直。同副承旨李商巖坐直。注書一員未差尹翊東藥院直。假注書徐龍輔仕直。事變假注書安策仕。
정조 0년
大殿惠慶宮中宮殿。端午奠罷後。政院玉堂單子問安。答曰。知道。
정조 0년
大殿惠慶宮中宮殿端午奠罷後。藥房口傳問安。答曰。知道。
정조 0년
傳于李秉鼎曰。次對明日爲之。
정조 0년
洪國榮。以禮曹言啓曰。今此大行大王發靷時。各祭奠。今方磨鍊。而自前國恤時。發引日及翌日。朝奠兼行朝上食。發引及返虞時。晝停。則只設晝停奠。而不設茶禮矣。今亦依此例擧行之意。分付。何如。傳曰。允。
정조 0년
李商巖啓曰。卽者副校理沈豊之。謂有難安之端。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 0년
傳于洪國榮曰。國葬都監都廳入侍。
정조 0년
以臺諫有闕。政事取稟。傳于洪國榮曰。當日爲之。
정조 0년
洪國榮。以弘文館言啓曰。上番闕直。事甚未安。應敎鄭元始。副應敎李敬養。竝卽牌招。以爲推移入直之地。何如。傳曰。允。
정조 0년
又以弘文館言啓曰。修撰金載人。自鄕上來云。卽爲牌招察任。何如。傳曰。允。
정조 0년
以應敎鄭元始。副應敎李敬養。牌不進罷職傳旨。傳于李商巖曰。只推。更爲牌招。
정조 0년
傳于洪國榮曰。禮房承旨入侍時。禮判同爲入侍。擇日官。亦爲待令。
정조 0년
洪國榮。以耆老所言啓曰。今此大行大王殯殿諸上司。皆將依例進香矣。本所事體情禮。比他司尤別。依庚子年例。許令進香。何如。傳曰。允。
정조 0년
傳于洪國榮曰。牌去來。使之申飭。則催促之聲數少。實注書。不能檢飭之然。推考。
정조 0년
傳于洪國榮曰。政院卽百各司號令衙門。牌去來催促。聲音低微。何若是乎。申飭。
정조 0년
洪國榮。以濬川司言啓曰。本司都廳具世勣有頉代。以御營廳千摠田翊顯差下。使之察任。何如。傳曰。允。
정조 0년
傳于洪國榮曰。禮曹判書入侍
정조 0년
洪國榮。以兵曹言啓曰。依傳敎。兵曹當該書吏張運昌。決棍十度之意。敢啓。傳曰。知道。
정조 0년
有政。吏批。行判書徐命善進。參判尹得養疏批未下。參議李在簡未肅拜。右副承旨申大升進。以李聖圭爲大司憲。洪檍爲大司諫。申思運爲執義。鄭宇淳柳榮鎭爲掌令。朴聖泰爲持平。李儒慶爲獻納。洪樂淵爲正言。李在學爲修撰。洪相聖爲禮曹正郞。李趾和爲監察。李商質爲典簿。辛錫範爲禁府都事。閔師伯爲濟用主簿。尹守喆爲郭山郡守。李禮輔爲陰竹縣監。朴聖鎭韓㵛爲兼春秋。
정조 0년
兵批。判書李徽之進。參判魚錫定入直進。參議李得臣病。參知李商岳。同副承旨李商巖進。以金斗象爲副司果。
정조 0년
吏曹口傳政事。永禧殿令鄭東協。平市令李昌會相換。
정조 0년
李商巖。以義禁府言啓曰。慶源府竄配罪人鄭厚謙。卽其地荐棘事。命下矣。依例發遣府都事。與配所官。眼同荐棘之意。敢啓。傳曰。知道。
정조 0년
傳于李商巖曰。行副司直尹東晳。明日次對。同爲入侍。
정조 0년
假注書徐有成書啓。臣敬奉聖敎。傳諭于西部龍山坊麻浦契奉朝賀洪鳳漢所住處。則以爲臣罪合萬死。恩荷再生。感祝之極。違慢徒悚。卽者別諭。又降意外。辭旨懇惻。誨責備至。臣益不勝其萬萬罔措。而至於金寶效力之敎。寸衷自激。淸血交逬。臣受先朝恩。與天無極。下從之願。縱未能遂。自效之道。固所當盡。而顧以滓穢之身。猥玷刻畫之役。揆諸事體。極涉未安。在臣道理。決難奉承。撫躬慟恨。此何人哉。且今聖諭。以臣弟事。有所提誨。悶阨之中。尤切悚懍。以其重犯。姑止薄竄。莫非格外聖恩。臣何敢一毫自阻。而不善敎弟之罪。臣方自訟之不暇。則當此合辭方張之時。雖欲憑恃寵眷冒沒趨承。其於傷倫理而咈公議。何哉。此猶臣處義之一端。而若臣死罪。固自如耳。惟我殿下。曲諒臣心。京矜臣身。前後開釋。不啻縷縷。此生此恩。雖極銘鐫。論以邦憲。終難幸逭。況當一初之政。亦不宜由臣而屈公法。則此尤臣不敢冒進之一大鐵限也。臣釁累雖重。知覺猶存。瞻望雲天。只自戀結。而區區泣祝。惟在於亟收偕來之命。仍降鈇鉞之誅云。奉朝賀旣無造朝之意。臣姑爲仍留之意。敢啓。傳曰。知道。
정조 0년
校理沈豊之疏曰。伏以館僚之分日更直。自是古規。而臣於今日。已準直限。果於陪祭之後。依例送吏於僚員當次者。傳致交替之意。則校理臣金履正。方開坐於都監新營。不惟無一言回答。大加嗔叱。猛杖館吏。又從以除汰之。館吏則。不過以臣之意。致臣之言而已。杖之汰之。吏固何罪。此莫非臣爲人孱劣。行已無素。僚寀之間。受其凌侮。反顧漸恧。若無所措。且館吏之不爲在家決杖。旣是前規。則而況軍門之杖乎。緣臣無似。致此無前之擧。尙何顔面。周旋僚席。復對吏胥乎。玆不得不略陳短章。徑出禁扃。伏乞聖明。俯垂諒察。亟命鐫削臣職。以靖私義。不勝幸甚。答曰。省疏具悉。不引何傷。爾其勿辭察職。
정조 0년
校理金履正疏曰。伏以臣。卽伏見副校理臣沈豊之疏。臣誠愕然失圖。繼以慙恧靡措也。臣於昨日。慘遭兒慼。憯痛于中。悲緖難抑。此際豹直之次。適當於臣身。故臣招致館吏。備言事情之如右。使之預告於諸僚。以爲須資之地矣。俄者館吏。忽以番次來督。館吏之不有臣辛勤預言之意。而致此臨時窘急者。似不可無警責。故臣果以五度笞罰。略施薄警。而其所笞罰。實非移怒寮員也。乃是警責館吏之失也。況臣以此事實。言送僚員。則疏中所謂凌侮云者。誠非臣意慮之所到也。且嗔叱猛杖。至謂以營門之杖者。有若怒其請番。棍治館吏者然。何其不相悉之甚也。僚員以不當引之事。有此過引之擧。此莫非臣不能見孚於平日也。僚員之疏。旣徹天聽。則在臣之道。惟有自訟而已。臣何敢費辭多辨乎。玆敢短章自列。伏乞聖明。亟命鐫削臣職名。以靖私義。仍治臣瀆擾之罪。以昭法紀。不勝幸甚。答曰。省疏具悉。不治何妨。爾其勿辭察職。
정조 0년
正言金斗象疏曰。伏以臣民無祿。仙馭賓天。如喪之慟。八域惟均。居諸易邁。旬朔已更。伏惟嚴廬攀慕。益復罔極。噫嘻。亂臣賊子。從古何限。而豈有若今番諸賊者乎。文氏之奸凶情節。今旣畢露。而孥籍之典。旣行於枝葉之尙魯聖國。則窩主之尙稽天誅。豈非大乖於王政乎。厚謙母子之盤據內外。恣行威福。稔惡不已。禍極滔天。晝夜醞釀。不出於陰移國柄。左右攛掇。甚至於沮遏聽政。窮天極地之惡。往牒所無。而顯戮未加。輿情愈激。未知殿下。何所惜而三司之請。一向靳兪乎。至於洪麟漢之罪。可勝誅哉。陰附邪逕。濫據三事。只知有厚謙。不知有殿下。腸肚叵測。毛髮皆罪。此而薄竄而止。則其可曰國有法乎。噫。彼具庠。雖以縷縷殿敎中一二句語言之。猶足以亟施王法。而況此節節凶慘。罪積不道乎。伏願殿下。夬恢乾斷。亟正群兇之罪。少洩神人之憤焉。臣當此合辭方張之日。獲叨見職。則固當竭蹶趨參。以盡沫血之義。第臣有區區情勢。敢此尾陳。惟聖明財處焉。司諫臣李迪輔。頃年堂錄後。盛論參圈諸人。而臣父亦入其中矣。此實世所共知之嫌。則不可與共於一院也決矣。官職去就。非所可論。玆敢略控短章。仰瀆崇嚴。伏乞聖慈。俯垂諒察。亟賜遞改。以安私分。不勝幸甚。答曰。省疏具悉。所陳靳允於合啓者。意有在焉。爾之處義似當。故本職許遞焉。
정조 0년
漢城判尹金鍾正疏曰。伏以臣杜門訟愆之中。伏承敦匠之命。繼有京兆之除。又因大臣筵推。天牌踵臨。在臣螻蟻之忱。不容辭避於終事之地故。雖卽肅命勉赴。而追思宿罪。尙切惶懍。因仍供職。有非敢論。尋單泯蹙。惟俟譴何。不意聖度如天。曲賜矜諒。臨筵開諭。反覆諄懇。無異慈父之詔迷子。從古人臣之獲此於君父者。能有幾人。臣咫尺前席。面承天語。仰戴恩造。感涕自零。雖不敢更事瀆撓。而惶恐踧踖。益不知措躬之所也。卽又得見三銓之疏。則追提前事。斷斷於臣者。愈往愈深。臣竊爲之訝惑也。今屬過境。不必屑屑。而蓋以下吏擧措。旣係事變。罪廢陞資。大關後弊。陳章請寢。誠非得已。而若其致慨於三銓者。則不爲往復。有違事例而已。初若一言往復後。豈有多少紛紜耶。臣於其時。私書相問。備得此意。雖使三銓。易地而處。恐不能無此語也。頃見其初疏曰。重臣之前後把持臣者。以初不關由。不爲往復爲言云爾。則臣章之無他語。可知也。顧臣所言。只是平說事理。而今反以潛囑瞞過等語。自出註脚。有若對辨然者。抑何故也。臣自來情地。旣甚悶蹙。目下困惱。又復如此。尙何敢晏然居職乎。玆陳短章。冒瀆宸嚴。伏乞聖明。俯賜照察。將臣本兼諸任。竝行鐫削。以夬人心。以安私分。不勝幸甚。答曰。省疏具悉。此事之尙今相持。可謂太支離。卿等休焉。亦勿辭職。
정조 0년
左議政金尙喆疏曰。伏以臣之不才。其於三事重任。豈有一直承當之望。而感激恩數。怵迫義分。黽勉復出。又踰月矣。性本拙疎。事多顚錯。誠雖切於忠受。罪實積於孤負。昨日筵奏。亦其一也。噫。人君礪世之政。莫大於懲貪之法。矧當我殿下一初淬勵之時。臣雖無狀。何敢懷較計之私。而負法紀之公哉。誠以今番處分。實出欽恤之盛德。非謂其人罪犯之有一分可貰。而以臣之不閑律文。前席讚頌之際。辭不達意。竟犯妄率之科。及伏見備忘下者。辭旨截嚴。奉讀未半。自不覺惶汗浹背。咋指不及。何辭自解。至於廚院日供。事體至重。而臣不能董飭郞吏。致速飭勵之嚴敎。論其責罰。臣實爲首。畢竟勘罷。臣獨幸逭。罪同罰異。亦豈臣廉義之所敢安也。一事二事。罪實難赦。走伏金吾。恭俟大何。而聖恩天大。連下勿胥之命。負衅賤臣。何以得此於君父也。臣誠感泣惶蹙。跼蹐靡措。以今待勘之蹤。實無進身之路。節日陪奠之班。大庭奉慰之列。闕禮。有臣如此。生不如死。玆敢猥入文字。仰瀆崇嚴。伏乞聖明。亟降威譴。使具僚警而朝綱肅焉。取進止。答曰。省箚具悉卿懇。卿之筵奏。可謂失着。君臣之間。貴相無隱。予之下敎。蓋以此也。卿何過引。安心勿辭。明日賓對。同爲入參焉。仍傳曰。遣史官。傳諭于左議政。
정조 0년
丙申五月初五日。記事官姜彙鈺。兵曹啓目。今此大行大王發靷敎是時。應入各差備忠順衛忠贊衛忠壯衛等。依都監磨鍊數。預差竝一百八十二人。京畿忠淸黃海三道良中。依前例。分定錄後爲白去乎。預先知委。整齊以待爲白有如可。待標信別定差使員。領送事。各該道監。兵使處。行移。何如。傳曰。依允。
정조 0년
丙申五月初五日卯時。端午奠陪祭入侍時。左承旨洪國榮。右承旨李秉鼎。右副承旨申大升。同副承旨李商巖。記事官尹翊東。假注書徐龍輔。記事官文采五朴祐源。都廳林得浩。以次陪進。上自廬次。詣殯殿中排設廳。視膳訖。入自東挾門。內侍陳設。上出自東挾門。詣盥洗位。盥洗訖。就板位上。俯伏哭。在位者皆哭。上止哭。詣尊所。內侍斟酌。上詣香案前。北向跪三上香。獻酌訖。上俯伏興。正箸。出自東挾門。復就板位上。俯伏哭。在位者皆哭。上止哭還廬次。命國榮書傳敎曰。勿待命事。遣史官傳諭于左議政。仍傳命召。命退。諸臣以次退出。
정조 0년
丙申五月初五日辰時。上詣殯殿。朝上食行禮時。上具祭服。詣內廬次。右承旨李秉鼎。記事官尹翊東。記事官文采五。記事官朴祐源。殯殿都廳李秉模。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。就板位西向立。待正時入。上跪。俯伏哭。諸臣俯伏板位左。北向哭。上止哭。俯伏興。詣尊所西向立。親審斟盞訖。仍詣香案前。跪三上香訖。挾侍進盞。上獻盞訖。俯伏興。詣床卓前。親行正箸。仍詣板位。俯伏哭。諸臣隨哭。上止哭。俯伏興。詣床卓前。親行進茶訖。還詣廬次。秉模先退。上命諸臣入侍。諸臣以次進伏訖。上曰。推案正書。速書矣。秉鼎曰。四日畢書矣。上仍命秉鼎。讀奏訖。上曰。左相。命召受之乎。秉鼎曰。依前待命云矣。上曰。知傳敎中。開荆棘之意乎。秉鼎曰。知之矣。上曰。此是范純仁過於調停之致也。屛出小人。豈可爲後日地乎。范純仁。此等處非矣。秉鼎曰。然矣。上曰。左相昨日所奏非矣。財非人主所用之物。卽是爲民者也。故宋太祖曰。朕爲百姓守之紀綱。卽治民之本。都是一副當義理。上天爲百姓置人主。人主爲百姓置監司守令。則監司守令。豈敢私用國家之財乎。秉鼎曰。在皐陶曰殺。帝曰宥之之義。自上雖以好生之德。特用寬典。然在下者。固當爭執。而左相所奏。誠非矣。上曰。近來贓法久廢。貪風日盛。故予必欲按法洪述海。而左相所奏。若前無是法者然矣。秉鼎曰。判義禁。亦非矣。上曰。然矣。法雖久廢。豈可低仰乎。人君雖愛欲生之。惡欲殺之。所當執法。而況大臣乎。予若斷之以法。則其在救生於必死之道。如是可也。而乃於妥帖之後。曰請對。曰創開。曰廷尉當。我國雖以仁厚立法。而貪汚者豈不按法乎。雖臺臣。可以爭執。而大臣如此非矣。其仁厚開創之言。豈成說乎。秉鼎曰。有下敎。故發牌禁府都事出給。正書推案。而凶疏當燒火乎。上曰。頒示無妨矣。秉鼎曰。如此極凶絶悖之疏。豈忍頒示乎。燒之爲好矣。上曰。燒之可也。上曰。尹宣擧入誰疏中乎。秉鼎曰。一和疏入之矣。上曰。他承旨在近處者入侍。賤臣承命召入左承旨洪國榮進伏。秉鼎先退。上命國榮書傳敎曰。昨聞大臣所奏。金寶書寫。一時爲急云。卿之效力。專在於此。則何可一向延拖。況伊時事。前後敦諭。予意已悉。不必更提。卿或以合啓之方張。爲難安之端乎。此則大不然矣。卿欲與卿弟。同去就乎。然則予之見卿。惠慶宮之見卿。恐無其期也。此豈卿心之所安乎。卿須體予慇懃之意。其卽入城。承候於惠慶宮。入侍於予。聽予面諭事。使偕來史官。傳諭于洪奉朝賀。期於偕來。上曰。右承旨入侍。賤臣承命。召入右承旨李秉鼎進伏。上曰。左承旨馳詣永禧殿。右承旨馳詣太廟。奉審以來。出榻敎上命退。諸臣以次退出。
정조 0년
丙申五月初五日午時。上御廬次。奉審承旨入侍時。左承旨洪國榮。右承旨李秉鼎。記事官尹翊東。記事官文采五。記事官朴祐源。以次進伏訖。秉鼎曰。臣奉審宗廟。則無頉。奉審永寧殿則無頉矣。國榮曰。臣奉審永禧殿則無頉。而殿官番次事。有所仰稟者矣。本殿。只有令與參奉。而令則移差都監郞廳。不得入直。參奉爲獨番。其疾病事故。有不可知。而無提調。故亦不得草記變通。所見可悶矣。上曰。永禧殿令鄭東協。以閑司口傳相換。出榻敎上曰。召對爲之。推考房承旨。與三司諸臣。入侍便殿。出榻敎上命退。諸臣以次退出。
정조 0년
丙申五月初五日午時。上御興政堂。召對入侍。該房承旨三司。同爲入侍時。參贊官洪國榮。侍讀官沈豊之。檢討官嚴思晩。大司憲趙德成。大司諫林鼎遠。執義李重馥。掌令尹長烈。掌令尹在醇。持平尹尙東。獻納李謙彬。副校理沈豊之。修撰嚴思晩。副修撰李秉模。右承旨李秉鼎。記事官尹翊東。記事官文采五。記事官朴祐源。以次進伏訖。上命豊之。讀禮記曾子問篇。自婚禮旣納幣。止又何反於初訖。上親讀曾子問篇。自婚禮旣納幣。止又何反於初。上命豊之。奏文義。豊之曰。此章。大體論之。聖人於此等變禮。參以天理。酌以人情。無不曲當於中正之禮。以此推類而通變之。則於他變禮。亦有可以推移傍照者矣。至於女氏許諾而不敢嫁。禮也云者。可見古人重禮崇信之風。而世衰敎弛。婚嫁失信者。世或有之。此莫非古禮不明之致。誠可慨歎也。三代之時。雖婦人女子。無不明於禮。雖於倉卒急遽之際。遭此變禮。而皆有當行之節。當服之服。不違於禮家三尺者。以其講明之有素也。講明之有素者。亶由於古聖王導以禮之化也。伏願殿下。深加體念。凡於化民成俗之方。必以禮導之。則比屋可封之化。可復見於今日矣。上命思晩。奏文義。思晩曰。禮節。貴得時措之宜。以此章文議推類觀之。事變無窮。而吾之應之者。自然中度。此無他。由平日積德於中。隨處發之。自然得時措之宜矣。敢以養德二字。爲加勉之要矣。上曰。參贊官。亦奏文義。可也。國榮曰。儒臣所奏文義甚好。臣則別無可奏者矣。上曰。諸臺皆進。前班德成等。以次進伏訖。德成鼎遠重馥長烈在醇尙東謙彬豊之思晩秉模啓曰。文氏敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文氏按律處斷。上曰。不允。出擧條德成鼎遠重馥長烈在醇尙東謙彬豊之思晩秉模啓曰。厚謙母子之罪。關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之竄配。其母之出第。不過薄勘。邦憲未擧。輿情愈激。請厚謙快正王法。其母依律處斷。上曰。不允。予所靳允。意有在焉。而止施竄配。無以答公議。鄭厚謙。卽其地荐棘。可也。出擧條上曰。慶源府竄配罪人鄭厚謙。卽其地荐棘。出榻敎德成鼎遠重馥長烈在醇尙東謙彬豊之思晩秉模啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿憤愈鬱。究厥罪狀。不可薄竄而止。請礪山府竄配罪人洪麟漢。絶島安置。上曰。不允。出擧條德成鼎遠重馥長烈在醇尙東謙彬啓曰。荐棘罪人沈翔雲。本以凶孼之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰謪。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理者哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟令王府。嚴鞫得情。快正王法。上曰。不允。出擧條德成重馥長烈在醇尙東啓曰。趙德昌。以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。上曰。不允。出擧條德成重馥長烈在醇尙東啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。出擧條鼎遠謙彬啓曰。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。上曰。不允。出擧條鼎遠謙彬啓曰。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂附厚謙。腸肚相連。陰謀祕計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。此不可一日置之於城闉之內。請具允明允鈺及㢞。竝遠竄。上曰。初啓已諭。具庠雖有罔赦之罪。四父子一啓臚列。有欠淸朝忠厚之風。至於具允鈺。不但與庠有間。今番獄事。元無干連。其在綜核之道。亦不可混同。亟停勿煩。出擧條鼎遠謙彬啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃忽。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。上曰。不允。出擧條鼎遠謙彬啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。上曰。不允。出擧條鼎遠謙彬啓曰。前校理鄭義達。本來爲人。千不近似。已自蔭路。貪饕是事。及竊科第。以都監從事官。私犯軍需。至於六千兩之多。而人畏其勢。掩覆爲事。及至今春。現發之後。尙未準納者。亦爲千餘金。則貪墨之典。不施於此輩。而將安用之哉。搢紳之唾罵。道路之傳說。固已久矣。請前校理鄭義達。先改三司之職。亟施屛裔之典。上曰。不可一向靳持。亟施削黜之典。出擧條秉模豊之思晩所懷。懲貪之典。王政所先。肆古哲王粵我列聖。莫不嚴法重繩。而挽近以來。國綱解弛。人心恬憘。不有法令。貪風日盛。此實由於天網之太寬。非緣國家無懲貪之典也。雖以洪述海事論之。査啓旣明。眞贓畢露。加以常憲。夫孰曰不可。而惟我殿下。特以欽恤之意。屬諸宥旨前事。而曲貸本律。好生之德。臣等固欽歎不暇。而其在司法之地。則宜有爭執之論。今乃不然。大臣謂以新法。臺閣默無一言。此等國體。曾所未聞。臣等實爲大臣慨嘆。爲臺閣寒心也。請今日入侍兩司。一竝罷職。上曰。依啓。出擧條上曰。今日入侍諸臺。一竝罷職。出榻敎德成等先退。上曰。玉堂所奏是矣。而臺體果不成說矣。先朝時。鄭世柱則爭之。洪述海則不爭乎。玉堂擧條。速出可也。上曰。李秉模是矣。秉鼎曰。從前樹立可尙矣。上曰。果有樹立矣。秉鼎曰。臺諫旣未下諭。多臺政事。似當爲之矣。國榮曰。參判之疏又入矣。上曰。疏批未下矣。秉鼎曰。參議則承批矣。上曰。政事當日爲之。上命退。諸臣以次退出。
정조 0년
丙申五月初五日申時。上御廬次。禮判國葬都監都廳。同爲入侍時。禮曹判書鄭尙淳。國葬都監都廳柳義養徐有防。左承旨洪國榮。假注書徐龍輔。記事官文采五朴祐源。以次進伏訖。上曰。向者先朝遺衣之存否。未及詳知矣。今聞遺衣。又有一件云矣。有防曰。然則遺衣櫃見樣。預爲出給於都監。然後似無窘急之慮矣。上曰。見樣當出給矣。義養有防先退。上曰。畫黼黻。擇日爲之乎。尙淳曰。方招問日官之際。入侍有命。故未及擇日而入來矣。上曰。卿出去。推擇後入來。可也。尙淳。承命退出。命國榮。讀政望。上落點。尙淳持擇日記進伏。上曰。何日也。尙淳曰。初旬以前。無可合日。初七日雖好。加漆相値。十三日洽好云矣。上曰。加漆雖相値。以初七日爲定。可也。尙淳曰。向者永祐園道路回移事。守奉官。已承下敎矣。若由馬場而回移。則不但泥濘。夏月霖雨之時。川渠盛溢。有不通往來之慮矣。若自北巖。由懿陵火所內回移則似好矣。上曰。若如此。則似甚逶迤矣。尙淳曰。雖如此。不必逶迤矣。上曰。更爲看審形地後。治道可也。尙淳曰。魂殿殿內排設。有八面床四面床。而丁丑謄錄。則以倭朱漆擧行。補編中。以黑眞漆載錄。而戶曹前排所在八面床。亦是倭朱漆。而四面床。則今當造成矣。今番則何以爲之乎。敢稟。上曰。以前排朱漆用之。新造者。一體擧行。可也。出擧條尙淳曰。獻官房。以司鑰房爲之事。命下。而司鑰房。只是二間。何以爲之乎。敢稟。上曰。亞終獻官。推移。同爲入接。可也。出擧條命退。諸臣以次退出。
정조 0년
丙申五月初五日戌時。上御廬次。禮判入侍時。禮曹判書鄭尙淳。左承旨洪國榮。假注書徐龍輔。記事官文采五朴祐源。以次進伏訖。上曰。帀柩衣。用於結裹上乎。尙淳曰。然矣。上曰。畫黼黻處所。泰寧殿空閑。似無妨矣。尙淳曰。好矣。上曰。丁丑四月初二日。先大王。旣親書下玄宮銘旌。及其因山臨時。故重臣李益輔。又書銘旌。故重臣所書銘旌。卽何件。尙淳曰。此是行中銘旌矣。上曰。先朝遺衣。俄者聞有所存。故命造石函矣。更聞今在一件。當於柩衣內奉安云矣。命書傳敎曰。明日次對。國葬都監都廳。同爲入侍。尙淳曰。卽接司饔院移文。則嗣位後國忌素膳。六時三時。何以封進云。而考見本院所錄。則先王朝素膳。自穆陵國忌爲始。以六時封進矣。今此大殿素膳。當自寧陵國忌爲始。以六時封進。何以爲之乎。敢稟。上曰。自顯廟國忌爲始。以六時封進。可也。出擧條命退諸臣以次退出。
정조 0년
行都承旨徐浩修受由在外。左承旨洪國榮坐。右承旨李秉鼎病。左副承旨徐有慶奉命在外。右副承旨申大升坐直。同副承旨李商巖坐直。注書一員未差尹翊東仕。假注書徐龍輔仕直。事變假注書安策仕。
정조 0년
洪國榮啓曰。大臣備局堂上。依下敎來待矣。傳于洪國榮曰。引見。
정조 0년
又傳于曰。柩衣畫黼黻畫員。以申漢平金弘道金厚信待令。銘旌模寫官洪聖源安福信待令。
정조 0년
傳于申大升曰。同義禁開坐本府。捧招權烋。而徐完碩供辭。坐直承旨待下敎持入。
정조 0년
申大升啓曰。同義禁沈墢。持徐完碩供辭。依下敎來待矣。
정조 0년
傳于洪國榮曰。刑曹判書蔡濟恭牌招入侍。
정조 0년
李商巖啓曰。新除授判義禁蔡濟恭。時無職名。令該曹。依例口傳付軍職。何如。傳曰。允。
정조 0년
兵曹口傳政事。副司直蔡濟恭。
정조 0년
吏曹口傳政事。以宋鍈爲安樂郡守。